Statebondsoldate op Swakopmund herbegrawe - Geskiedenis - Republikein
Saturday, December 15th, 13:57:36
Statebondsoldate op Swakopmund herbegrawe
15 November 2017 | Geskiedenis
Die beëindiging van die Eerste Wêreldoorlog is Sondag op ­Swakopmund herdenk.
Die Statebond se kommissie vir oorlogsgrafte (CWGC) het by die geleentheid 'n hertoewyding vir die oorskot van statebondsoldate wat in die Tweede Wêreldoorlog (WOII) gesterf het, en ook 'n herinneringsdiens gehou.
Die CWGC en verteenwoordigers van die diplomatieke sendings van Brittanje, Suid-Afrika en Duitsland het die geleentheid in die Swakopmundse munisipale begraafplaas bygewoon. Soos wêreldwyd in statebondslande die geval is, het die verrigtinge om 11:00 begin.
By die geleentheid is die grafte hertoegewy van 12 slagoffers van WOII wat onlangs op Walvisbaai opgegrawe en op Swakopmund herbegrawe is. Agt van die ontslape soldate was Suid-Afrikaners en vier het in die Britse koninklike vloot gedien.
By die geleentheid het die Britse verdedigingsattaché, kol. Alan Litster OBE RM, gesê: "As die nie-inwonende verdedigingsraadgewer vir Namibië was dit 'n groot eer en voorreg om die Verenigde Koninkryk se ministerie van verdediging en die Britse hoëkommissariaat in Namibië by hierdie hertoewyding en herinnering­seremonie te verteenwoordig.
"Dit maak 'n mens nederig om te sien op hoe 'n respekvolle wyse die oorskot van dienspersoneel van die Verenigde Koninkryk en Suid-Afrika ter ruste gelê is in die pragtige omgewing van die Swakopmundse munisipale begraafplaas. Ek is besonder dankbaar vir die CWGC en die Namibiese regering vir hul bystand by hierdie belangrike geleentheid," het hy gesê.
Wapenstilstandsdag word jaarliks op 11 November herdenk om die dag in 1918 toe die gevegte in die Eerste Wêreldoorlog beëindig is, in herinnering te roep. Die geallieerde magte en Duitsland het om 05:00 'n wapenstilstandsooreenkoms in 'n treinkompartement in die Woud van Compiegne in Frankryk onderteken en om 11:00 is gevegte beëindig. Koning George V het in 1919, vier dae voor die eerste herdenking van Wapenstilstandsdag, aangekondig dat twee minute van stilte waargeneem sal word. Dit word elke jaar op die elfde uur van die elfde dag van die elfde maand gedoen.